Diari Oficial de la Generalitat Valenciana


Sumari del DOGV 7554, del 23-06-2015 (2015/5540)

RESOLUCIÓ de 29 de maig de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 139/14-AIA Alcàsser.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7554

Data del DOGV
:   23-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5540


Data del document
:   29-05-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcàsser
    * impacte ambiental

RESOLUCIÓ de 29 de maig de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 139/14-AIA Alcàsser. [2015/5540]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 139/14-AIA Alcàsser.  
  
«Declaració d'impacte ambiental  
Expedient: 139/14-AIA.  
Títol: Tractament de vehicles al final de la seua vida útil.  
Promotor: Autodesguace Pedro, SL.  
Autoritat substantiva: Ajuntament d'Alcàsser.  
Localització: c/ dels Traginers, núm. 8, PI l'Alter, Alcàsser (València).  
Descripció del projecte  
L'objecte del projecte és obtindre la llicència ambiental per a instal·lar l'activitat de tractament de vehicles al final de la seua vida útil d'acord amb la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana.  
L'activitat s'ubicarà en l'interior d'una nau industrial ja construïda situada en el polígon industrial l'Alter, c/ dels Traginers, 8, d'Alcàsser.  
  
Segons indica el projecte, és una nau industrial adossada amb coberta porticada en forma de dents de serra en estructura metàl·lica i tancaments de fàbrica de bloc de formigó prefabricada amb arrebossat de morter a l'interior. Té una superfície construïda de 485,55 m², sent 458,93 m² la superfície útil. L'alçària aproximada total és de 7,30 m. Els suports metàl·lics, així com l'estructura principal, secundària i coberta estaran protegits per mitjà de projecció de substància ignífuga per empresa especialitzada. Disposa d'una entrada principal, zona d'oficines amb entresolat, zona de lavabos, un xicotet magatzem i una cambra de comptadors. La resta és una zona diàfana amb una zona per a desmuntatge i descontaminació, zona per a depòsit dels residus perillosos (RP), una altra per a recepció i eixida dels vehicles la qual està situada sota un entresolat d'estructura metàl·lica on s'aprofitarà la part superior per a emmagatzemar peces reciclades, i la superfície restant queda com a zona de circulació i pas. Esta distribució ve detallada en el pla general de l'activitat. El sòl està format per rajoles de terratzo o ceràmica en la zona d'oficines, magatzem i lavabos. La resta del local presenta un paviment de formigó amb pintura impermeabilitzant.  
  
Procés industrial  
L'activitat consistix en la gestió del tractament dels vehicles al final de la seua vida útil. Per a això, es reben els vehicles degudament documentats, s'extrauen tots els fluids susceptibles de produir algun tipus de contaminació per al seu posterior enviament a empreses gestores de productes contaminants. Una vegada descontaminat, es procedix a retirar els components susceptibles de recuperació i reutilització i s'expén el corresponent certificat de destrucció que acredita el fi de la vida útil del vehicle.  
Segons el projecte, l'activitat disposa d'una zona de recepció i emmagatzematge temporal dels vehicles per a 2 unitats sota l'entresolat, els quals han sigut identificats i registrats prèviament. El seu trasllat a la zona de descontaminació es produirà en un termini no superior a 30 dies, llevat que el vehicle es trobe sinistrat i amb risc o evidències de fugues o vessaments accidentals de fluids o substàncies perilloses, que es traslladarà de manera urgent a la zona de descontaminació per a procedir al seu tractament.  
El procés de retirada dels residus perillosos es realitzarà principalment en dos etapes: primer es procedirà a la retirada de la bateria com més prompte millor i després es retirarà el combustible i la resta de fluids, materials i components classificats com a residus perillosos, i els descarregaran als seus corresponents recipients, que estaran degudament etiquetats. Els mitjans utilitzats per a la retirada d'estos fluids (embuts, bombes, bidons, etc.) estaran assignats exclusivament a un sol servici, degudament identificats i etiquetats, de manera que no siga possible la seua utilització per a altres servicis.  
Finalitzada la descontaminació es procedirà a desmuntar els components i les peces susceptibles de reutilització, i se seguirà la informació proporcionada pels fabricants de vehicles per a optimitzar este procés. Estes peces s'emmagatzemaran en la part superior de l'entresolat de la nau.  
Concloses les operacions de desmuntatge i recuperació de components i materials, el VFVU passarà a la zona d'emmagatzematge a l'espera de posteriors operacions de condicionament, cisallament o compactació i trasllat al corresponent centre autoritzat de fragmentació. S'emmagatzemen en la part baixa de l'entresolat existent en la nau en altres dos places d'aparcament per a la posterior retirada com a ferralla.  
  
La relació de maquinària i mitjans auxiliars utilitzats serà: elevadora, desmuntadora de rodes, compressor FIAC, aspiroil oli, carro bomba bidó 200 litres, aspirador d'anticongelants, de gasoil, de gasolina, de líquid de frens, de líquid refrigerant, trepadores, tornavisos, radials i ferramentes manuals variades.  
Quant als residus perillosos produïts pel centre, es realitzarà un adequat envasament, etiquetatge i emmagatzematge d'estos. El temps màxim d'emmagatzematge dels RP en el centre serà de sis mesos.  
  
Els residus que intervindran en el procés, segons classificació de l'Orde MAM/304/2002, són els següents:  
Residus admesos:  
16 01 04 Vehicles a final de la seua vida útil  
Residus obtinguts en el procés de tractament:  
13 01 10\* Olis hidràulics minerals no clorats.  
13 01 11\* Olis hidràulics sintètics.  
13 01 12\* Olis hidràulics fàcilment biodegradables.  
13 02 05\* Olis minerals no clorats de motor, de transmissió mecànica i lubrificants.  
13 02 06\* Olis sintètics de motor, de transmissió mecànica i lubrificants.  
13 02 07\* Olis fàcilment biodegradables de motor, de transmissió mecànica i lubrificants.  
13 02 08\* Altres olis de motor, de transmissió mecànica i lubrificants.  
13 07 01\* Fuel oil i gasoil.  
13 07 02\* Gasolina.  
13 08 99\* Residus no especificats en una altra categoria (d'olis)  
.1406 01 Clorofluorocarbonis\*, HCFC, HFC.  
15 02 02\* Absorbents, materials d'absorció (filtres de combustibles).  
16 01 03 Pneumàtics fora d'ús.  
16 01 07\* Filtres d'oli.  
16 01 08\* Components amb mercuri.  
16 01 09\* Condensadors de PCB/PCT.  
16 01 10\* Components explosius (per exemple, coixins de seguretat).  
16 01 11\* Sabates de fre que contenen amiant.  
16 01 12 Sabates de fre diferents de les especificades en 16 01 11\*.  
  
16 01 13\* Líquid de frens  
16 01 14\* Anticongelants que contenen substàncies perilloses.  
16 01 17 Metalls ferris.  
16 01 18 Metalls no ferris.  
16 01 19 Plàstic.  
16 01 21\* Components perillosos diferents dels especificats en els codis 16·01·07 a 16 01 11, 16·01·13 i 16·01·14.  
16 06 01\* Bateries de plom.  
16 06 02\* Acumuladors Ni-Cd.  
S'estima que la capacitat màxima de tractament de la planta serà d'1 tona per dia.  
Els residus seran retirats i gestionats per empresa autoritzada per la conselleria. Els productes romandran el menor temps possible en l'establiment, i s'estima que com a màxim seran retirats abans del temps que estipule la normativa vigent.  
Tramitació administrativa  
Amb data 11 de desembre de 2014 es va rebre de l'Ajuntament d'Alcàsser l'expedient per a l'avaluació d'impacte ambiental del projecte, compost de la documentació següent:  
- Projecte tècnic.  
- Estudi d'impacte ambiental (EIA).  
Posteriorment, amb data 28 de gener de 2015, va tindre entrada la documentació addicional següent:  
- Diligència del secretari d'haver realitzat el tràmit d'informació pública durant el termini de trenta dies, i no s'han presentat al·legacions respecte d'això.  
- Informe urbanístic municipal.  
- Annex d'ampliació del projecte.  
En data 23 de febrer de 2015 se li va enviar requeriment de documentació per a l'esmena de determinades deficiències en la documentació aportada, i va respondre amb la documentació que va tindre entrada en data 27 de març de 2015.  
Consultes  
Consultat el visor web intern de cartografia de la CITMA, s'observa que, segons el pla d'acció territorial sobre prevenció del risc d'inundació a la Comunitat Valenciana, revisió del pla any 2013 (en tramitació), hi ha risc per perillositat per inundació de nivell 5 per a la zona, per la qual cosa es va sol·licitar al Servici d'Ordenació del Territori que emetera informe respecte d'això per ser matèria de la seua competència. Una vegada rebut l'informe, la consideració final que emet és que «es considera que la inundació no té una incidència significativa sobre l'activitat, sense perjuí de la valoració que faça l'Ajuntament d'Alcàsser en aplicació de l'article 24 de la normativa urbanística del PATRICOVA». Per tant, es considera adequat l'emplaçament sense perjuí dels condicionants que este ajuntament puga imposar respecte d'això.  
  
Consideracions ambientals  
L'activitat es realitza en sòl urbà industrial l'emplaçament del qual està d'acord amb la normativa i el planejament urbanístic municipal, segons s'indica en el certificat de compatibilitat urbanística emés per l'ajuntament.  
Per al funcionament d'esta, únicament s'utilitzarà energia elèctrica per mitjà de subministrament públic de la companyia de la zona. Disposa de subministrament d'aigua potable a través de la companyia subministradora de la ciutat i està connectat amb la xarxa de sanejament municipal.  
Les principals afeccions ambientals associades són:  
1. A l'atmosfera:  
L'EIA considera que les úniques emissions a l'atmosfera que es poden produir seran les ocasionades en la recollida dels fluids refrigerants, les quals seran de caràcter discontinu i mínimes perquè es realitzarà el procés en l'interior de la nau i es disposarà de recipients i material específic per a eixe fi.  
L'activitat és susceptible de produir sorolls i vibracions. S'adjunta al projecte un estudi acústic que justifica que les mesures protectores i correctores proposades són suficients perquè no arribe als locals contigus un nivell d'emissió superior a l'indicat per les normes. Per a minorar estos efectes es proposen les mesures següents:  
- S'utilitzarà la construcció discontínua i el revestiment de paviments amb materials blans per a evitar els xocs, trepidacions o impactes produïts per les màquines. Per a rebaixar les vibracions a valors admissibles s'utilitzaran sobre totes les màquines suports elàstics antivibratoris del tipus tac silenciador.  
- Es donaran instruccions oportunes al personal perquè eviten treballar amb màquines sorolloses en períodes nocturns, així com l'ús adequat de la maquinària de recollida o aspiració segons les instruccions del fabricant.  
- Es farà un manteniment correcte de la maquinària usada i es passaran les revisions programades per al seu funcionament correcte.  
- En els circuits d'aigua es cuidarà que no es presente el «colp d'ariet» i que les seccions i disposició de les vàlvules i aixetes permeten la circulació del fluid per estes en règim laminar per als gastos nominals.  
- El pla de vigilància ambiental establix realitzar mesures periòdiques in situ de soroll per mitjà de sonòmetre per a comprovar que no se superen els nivells permesos de soroll.  
2. Al sòl:  
Per a evitar els possibles impactes que l'activitat puga produir sobre el sòl, s'establixen les mesures següents:  
- Els envasos utilitzats per a cada tipus de RP estaran dissenyats de manera que s'evite qualsevol tipus de fuga o pèrdua i constituïts per materials que no puguen ser atacats pel residu que contindran. Es tindran en compte els punts següents: s'utilitzaran diferents mitjans i equips de recollida i manipulació per a cada residu a fi d'evitar contaminacions encreuades; no es mesclaran diferents tipologies de residus; els envasos que hagen contingut RP, també ho són i hauran de gestionar-se com a tals; es portarà un registre dels RP produïts.  
  
- Els recipients i envasos han d'estar correctament etiquetats de forma clara, llegible i indeleble, amb una etiqueta fixada a l'envàs fermament. En esta hauran de figurar les següents dades del residu: codi d'identificació, naturalesa dels riscos que presenta, nom, adreça i telèfon del titular i data d'envasament.  
- L'àrea on s'emmagatzemaran està situada en l'interior de la nau i, per tant, coberta i protegida de la intempèrie. A més es disposaran sobre una superfície impermeable, amb dispositius de recollida de vessaments accidentals i convenientment ventilada.  
- Els recipients es col·locaran dins d'una cubeta o sobre una plataforma de recollida en una superfície impermeabilitzada, i previndre així els possibles desbordaments, vessaments o fugues. Estaran disposats deixant un espai entre estos que permeta el seu accés i facilite les labors d'inspecció de possibles fugues, inspeccions que realitzaran periòdicament els responsables del centre.  
A més de les anteriorment esmentades, s'haurà de disposar de material absorbent en quantitat adequada que permeta, en cas de vessaments accidentals, la seua recollida immediata. Una vegada utilitzats seran considerats com a residus generats per l'activitat i gestionats com a tals.  
  
La zona de recepció de vehicles també haurà de disposar de material absorbent i instal·lacions per a la recollida de vessaments.  
La zona destinada a la retirada i emmagatzematge de les bateries usades, haurà de disposar d'algun producte neutralitzador d'àcids, per exemple bicarbonat sòdic, per a ser utilitzat en cas de vessament.  
3. A les aigües:  
Els impactes sobre les aigües es poden produir per possibles abocaments accidentals de la maquinària o dels possibles fluids que poguera contindre la mercaderia en la recepció i durant el seu processament. Com a mesures preventives, el sòl de tota la nau estarà impermeabilitzat i es disposarà, segons els plànols, de dos arquetes cegues on, en cas de vessaments accidentals es conduiran per gravetat els residus per a posteriorment ser absorbits i ubicats en el contenidor correcte a l'espera de ser evacuat per l'empresa autoritzada.  
En la zona exterior de la parcel·la no es realitzarà cap tipus d'activitat. Per tant, les aigües pluvials discorreran a través de la coberta i del sistema d'evacuació d'aigües de la nau a la xarxa de clavegueram municipal, i no es veuran afectades per l'activitat.  
Segons indica l'annex d'ampliació a l'EIA, en l'activitat no s'utilitzarà aigua en cap dels processos de descontaminació de vehicles. Les aigües residuals que genera l'activitat són únicament les produïdes en la neteja i higiene personal dels empleats, i seran assimilables a aigües residuals domèstiques, que no necessiten cap tipus de tractament i aniran a la xarxa municipal de sanejament.  
Respecte dels residus sòlids produïts per l'activitat, segons el projecte, es consideren com a tals els originats per la neteja del local i els residus de tipus domèstic procedents de l'activitat de la zona d'oficines. S'emmagatzemaran temporalment en contenidors adequats, ubicats en les dependències privades del local; estaran proveïts de tancament hermètic; seran de fàcil neteja i s'evacuaran diàriament. Es depositaran als contenidors de fem i els servicis municipals de recollida de residus els retiraran. Els residus perillosos generats per l'activitat i els produïts del desmuntatge de vehicles els retiraran les empreses autoritzades.  
  
El programa de vigilància ambiental establix les mesures següents:  
- Control dels residus susceptibles de produir contaminació perquè no s'acumulen, així com contractació d'empresa autoritzada per al seu control i retirada.  
- Es confeccionarà un programa de revisions i manteniment de la maquinària perquè esta funcione correctament i no done lloc a fallades en les operacions de descontaminació dels vehicles.  
- Realitzar mesures periòdiques in situ de soroll per mitjà de sonòmetre per a comprovar que no se superen els nivells permesos de soroll.  
- Conservar en perfecte estat els sistemes d'evacuació d'aigües residuals, i evitar per mitjà d'inspeccions periòdiques, embossaments, vessaments i fugues que pogueren arribar a algun tipus d'aqüífer, així com de les arquetes, i procedir periòdicament al buidatge d'estes.  
- Se sotmetrà als controls per a este tipus d'establiments determinats per la normativa vigent i en particular per la Conselleria de Medi Ambient.  
- Compliment de les normes de protecció contra incendis, ventilació i electricitat.  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i queda sotmesa a la corresponent autorització administrativa per la conselleria competent en medi ambient.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis, que la desenrotlla.  
Tot això, sense perjuí de les autoritzacions que procedisca obtindre d'altres organismes, de conformitat amb la normativa sectorial que se li aplique.  
Consideracions jurídiques  
El projecte ha sigut sotmés al procediment d'avaluació d'impacte ambiental, d'acord amb els apartats 6.c.1 i 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les resolucions en matèria d'avaluació d'impacte ambiental.  
L'article 15 del Decret 47/2015, de 17 d'abril, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de tractament de vehicles al final de la seua vida útil el titular del qual és Autodesguace Pedro, SL, situat al carrer dels Traginers, número 8, polígon industrial l'Alter d'Alcàsser sempre que es realitze d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com els condicionants establits a continuació:  
  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció en el registre general de gestors autoritzats de residus de la Comunitat Valenciana que corresponguen per al centre situat al carrer dels Traginers, número 8 d'Alcàsser, per a l'exercici de l'activitat, i esta s'adaptarà a les condicions que l'esmentat òrgan establisca.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per esta activitat, i indicarà com a punt de recollida les instal·lacions localitzades al carrer dels Traginers, número 8, d'Alcàsser. Els compromisos estaran permanentment en vigor i a disposició de l'autoritat ambiental competent.  
4. A l'efecte de previndre els vessaments accidentals de la maquinària o dels possibles fluids que poguera contindre la mercaderia emmagatzemada, comptarà en tota la instal·lació amb material absorbent que facilite la seua immediata arreplega. Així mateix, disposarà d'algun producte neutralitzador d'àcids. Una vegada utilitzat serà considerat com a residu generat per l'activitat i gestionat com a tal.  
5. L'emmagatzematge de pneumàtics es durà a terme en condicions de seguretat, i prevendrà els riscos de l'emmagatzematge excessiu i d'acord amb la normativa vigent.  
6. El procés d'extracció de fluids del sistema d'aire condicionat dels vehicles s'ha de realitzar de forma controlada, i s'han d'utilitzar els equips específics per a això. El personal que realitze esta activitat haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en estos, així com el certificat dels professionals que els utilitzen.  
7. Al començament de l'activitat i almenys cada cinc anys es realitzaran auditories acústiques per un organisme de control autoritzat, fent constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
8. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Este registre documentat inclourà, a més, el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
9. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del Decret 162/1990 esmentat, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013, és aplicable a esta declaració d'impacte ambiental.  
  
València, 29 d'abril de 2015.- El director general d'Avaluació Ambiental i Territorial: Juan Giner Corell.»  
  
València, 29 de maig de 2015.- El director general d'Avaluació Ambiental i Territorial: Juan Giner Corell.